La Bibia piemontèisa/Testament Vej/Salm/Salm 111


Ij Salm

111. Con tut mè cheur i laudrai Nosgnor 

 Lë scritor a làuda Nosgnor për soe assion maravijose, dzortut për la manera ch'a l'ha 'd provëdde a sò pòpol e liberelo dai sagrin. Ës salm a l'é n'acròstich. Apress n'apel a la làuda 'nt l'introdussion, minca lìnea dël test original (22 an tut) a prinsìpia con le litre dl'alfabet ebraich, ant sò òrdin. Sòn i podoma pa rend-lo an nòstra lenga.

Laudé Nosgnor! Con tut mè cheur i laudrai Nosgnor ant la radunansa 'd Sò pòpol, coj ch'a-j son divòt. Lòn che Nosgnor a fà a l'é pròpi anciarmant! A son ëd còse ch'a merito d'esse bin peisà da coj ch'a l'han la gòj d'esse ij sò amis. An tut lòn ch'a fà, Nosgnor a dà la dimostrassion ëd soa glòria e majestà. Soa giustissia a faliss mai. Nosgnor a l'é misericordios e pien ëd compassion. A fà 'd còse ch' a saran sèmper arcordà. A-j dà da mangé a coj ch'a-j van dapress; as arcòrda sèmper d'esse gropà a lor da n'aleansa. A sò pòpol Nosgnor a l'ha mostraje soa  potensa granda an fasendje don ëd la tèra 'd d'àutre nassion. Tut lòn ch'a fà a l'é bon e giust e ij sò comandament a son degn ëd fiusa. A son ver e frem për sèmper; a l'han d'esse scotà coma ch'as dev e con diligensa. Ël timor ëd Nosgnor a l'é 'l fondament ëd la vera sapiensa. Tuti coj ch'a-j dan da ment a l'han ëd bon sens.  Laudelo për sèmper!

Nòte 

Bibia
Testament Vej
Salm